钦定古今图书集成/理学汇编/经籍典/第088卷 > 日知录 > 《易逆数也》
## 钦定古今图书集成/理学汇编/经籍典/第088卷 > 日知录 > 《易逆数也》

“数往”者顺，造化人事之迹，有常而可验，顺以考之于
前也。“知来”者逆，变化云为之动，日新而无穷，逆以推
之于后也。圣人神以知来，知以藏往，作为《易》书以前
民用，所设者未然之占，所期者未至之事，是以谓之
逆数。虽然，若不本于八卦已成之迹，亦安所观其会
通而系之爻象乎？是以天下之言性也，则故而已矣。
刘汝佳曰：天地间一理也，圣人因其理而画为卦以
象之，因其象而著为变以占之。象者，体也，象其已然
者也；占者，用也，占其未然者也。已然者为往，往则有
顺之之义焉；未然者为来，来则有逆之之义焉。如象
天而画为《干》，象地而画为《坤》，象雷风而画为震巽，象
水火而画为坎离，象山泽而画为艮兑，此皆观变于
阴阳而立卦，发挥于刚柔而生爻者也，不谓之数往
者顺乎？如筮得干而知“乾元亨利贞。”筮得坤而知坤
“元亨利牝马之贞。”《筮》得震而知震亨“震来𧈅𧈅，笑言哑哑。”筮得巽而知巽“小亨，利有攸往，利见大人。”《筮》得
坎而知“习坎有孚，维心亨行有尚。”筮得离而知离利
贞亨，“畜牝牛吉。”《筮》得《艮》而知“艮其背不获其身”，“行其
庭不见其人。”《筮得兑》而知“兑亨利贞”，此皆通神明之
德，类万物之情者也，不谓之知来者逆乎？夫其顺数
已往，正所以逆推将来也。孔子曰：“殷因于夏礼，所损
益可知也。周因于殷礼，所损益可知也。数往者顺也，
其或继周者，虽百世可知也。”知来者逆也，故曰：“《易》逆
数也。”若如邵子之说，则是羲文之《易》，已判而为二，而
又以震离兑干为数已生之卦；巽坎艮坤为推未生
之卦。殆不免强孔子之书以就己之说矣。